L 307/136
HR
Službeni list Europske unije
28.11.2022.
3.
Države članice pregledavaju, u dogovoru sa svojim nacionalnim tijelima i u skladu sa svojima nacionalnim zakonodavstvom te u skladu s međunarodnim pravom, na svojem državnom području, uključujući pomorske i zračne luke, sav teret prema Haitiju ako imaju informacije na temelju kojih je opravdano vjerovati da teret sadržava predmete čija je prodaja, isporuka, prijenos ili izvoz zabranjen na temelju ovog članka.
4.
Države članice pravodobno izvješćuju Odbor za sankcije o slučajevima kršenja mjera iz stavaka 1. i 2.
5.
Države članice osiguravaju uspostavu odgovarajućih mjera označivanja i vođenja evidencije kako bi pratile oružje, uključujući malo i lako oružje, u skladu s međunarodnim i regionalnim instrumentima čije su stranke, te kako bi razmotrile na koji način najbolje pomoći susjednim zemljama, prema potrebi te na njihov zahtjev, u sprečavanju i otkrivanju nezakonite trgovine oružjem i njegova preusmjeravanja čime se krše mjere nametnute u stavcima 1. i 2.
Članak 2. 1.
Države članice poduzimaju potrebne mjere kako bi spriječile ulazak na svoje državno područje, ili prelazak preko njega, osoba koje je Odbor za sankcije uvrstio na popis kao osobe koje su odgovorne za radnje kojima se ugrožavaju mir, sigurnost i stabilnost Haitija, ili koje su umiješane u takve radnje ili su u njima izravno ili neizravno sudjelovale, uključujući, među ostalim: (a) izravno ili neizravno sudjelovanje u kriminalnim aktivnostima i nasilju u koje su uključene naoružane skupine i kriminalne mreže koje promiču nasilje, među ostalim i u prisilnom novačenju djece u takve skupine i mreže, u otmicama, trgovini ljudima, krijumčarenju migranata, ubojstvima te seksualnom i rodno uvjetovanom nasilju, ili podupiranje takvih kriminalnih aktivnosti i takvog nasilja; (b) podupiranje nezakonite trgovine oružjem i povezanim materijalom te njihova preusmjeravanja ili nezakonitih financijskih tokova koji su s time povezani; (c) djelovanje za osobu ili subjekt koji su uvršteni na popis u vezi s aktivnošću opisanom u točkama (a) i (b), ili u njihovo ime ili prema njihovim uputama, ili pružanje druge vrste potpore ili financiranja takvoj osobi ili takvom subjektu, među ostalim i izravnom ili neizravnom upotrebom prihoda od organiziranog kriminala, uključujući prihod ostvaren nezakonitom proizvodnjom droga i njihovih prekursora koji potječu iz Haitija ili se provoze kroz Haiti i nezakonitom trgovinom takvim drogama i njihovim prekursorima, trgovinom ljudima i krijumčarenjem migranata iz Haitija ili krijumčarenjem oružja i trgovinom oružjem prema Haitiju ili iz Haitija; (d) kršenje embarga na oružje, ili izravno ili neizravno isporučivanje, prodaja ili prijenos oružja ili bilo kojeg povezanog materijala ili bilo kakvih tehničkih savjeta, osposobljavanja ili pomoći, uključujući financiranje i financijsku pomoć, naoružanim skupinama ili kriminalnim mrežama u Haitiju odnosno primanje prethodno navedenog od takvih skupina ili mreža, u vezi s nasilnim aktivnostima naoružanih skupina ili kriminalnih mreža u Haitiju; (e) planiranje, vođenje ili počinjenje radnji kojima se krši međunarodno pravo o ljudskim pravima ili radnji koje predstavljaju povrede ljudskih prava, uključujući radnje koje uključuju izvansudska pogubljenja, među ostalim žena i djece, te počinjenje nasilnih djela, otmice, prisilne nestanke ili otmice radi otkupnine u Haitiju; (f) planiranje, vođenje ili počinjenje djela koja uključuju seksualno i rodno uvjetovano nasilje, uključujući silovanja i seksualno ropstvo, u Haitiju; (g) ometanje isporuke humanitarne pomoći Haitiju ili pristupa humanitarnoj pomoći ili njezine distribucije u Haitiju; (h) napade na osoblje ili prostore misija i operacija Ujedinjenih naroda u Haitiju ili podupiranje takvih napada.
Osobe iz ovog stavka navedene su na popisu iz Priloga.
2.
Stavkom 1. državu članicu ne obvezuje se da vlastitim državljanima uskrati ulazak na svoje državno područje.
3.
Stavak 1. ne primjenjuje se kad su ulazak ili prelazak potrebni zbog provedbe sudskog postupka.